Еърбъс
Airbus SE (произнася се: на английски Ѐрбъс, на американски английски Ѐърбъс, на френски Ербю̀с, на испански Ѐирбус) е една от най-големите самолетостроителни компании в света, образувана в края на 1960-те години чрез сливането на няколко европейски авиопроизводители. Произвежда пътнически, товарни и военно-транспортни самолети с марката Airbus.

Въпреки че компанията се смята за „европейски“ самолетостроител, от правна гледна точка тя е френско юридическо лице с главно управление в Бланяк (предградие на Тулуза, Франция). През 2001 г. съгласно френското законодателство компанията е преструктурирана в акционерно общество или „S.A.S.“ ( – „опростено акционерно общество“).

В консорциума работят около 130 хил. души в различни страни на Европа. Окончателният монтаж на самолетите става в Тулуза, Хамбург (Германия) и Севиля (Испания). Освен фабрики, „Airbus“ има свои отдели в Испания, Великобритания, САЩ и Китай.

На световния пазар „Airbus“ се конкурира най-вече с американската фирма „Боинг“. За първи път през 2003 г. „Airbus“ реализира по-големи продажби от основния си конкурент.

„Airbus Industrie“ е формално основано през 1970 г. в резултат на договор между френската фирма Sud-Aviation и германските фирми Bölkow, Dornier, Flugzeug-Union Süd, HFB, Messerschmitt, TG Siebelwerke и VFW. Към групата през 1971 г. се присъединява испанската фирма CASA. През 2003 г. консорциумът се преименува на Airbus SAS.

Масовото производство на пътнически самолети започва с модела А300, малко по-късно – на по-късия му вариант А310.

Тези модели обаче не се оказват особено търсени на пазара, поради което Airbus разработва проекта А320, с иновационната система за управление fly-by-wire. Този модел се оказва голям търговски успех за фирмата и тя разработва удължена версия на самолета A321, която се конкурира успешно с Boeing 737.

Вдъхновена от успеха на А320 фирмата започва да разработва по-големи лайнери – двумоторния А330 и четиримоторния А340. Конструктивните решения при крилата на тези самолети позволяват поместването на повече гориво и удължаване на полета. По този начин Airbus А340-500 постига продължителност на полета без зареждане до 16 700 km, отстъпвайки единствено на Boeing 777-200LR (17 446 km). Въпреки това Airbus не успява да победи конкуренцията в този тип самолети – през 2005 г. са заявени само 11 броя А340 срещу 150 броя Boeing 777-200LR.

Консорциумът възлага големи надежди на най-новите си разработки – А350 и А380.

„Airbus“ също е собственик на футболен отбор – ФК Еърбъс ЮК Бротън.

Фотогалерия на самолети от фамилията Airbus

Източници 

 
Основани във Франция през 1970 година